Βασίλης Παπαγεωργίου - Ζωγραφική και Γλυπτική: Lignea Creatura Stans
2025-05-31 11:30 - 15:00 (Europe/Athens) | Γκαλερί Έρση, Κλεομένους 4, Αθήνα, Αθήνα, 106 75, Greece
Ο φυτικός, ζωικός και ανθρώπινος κόσμος, ο θρύλος, ο μύθος, η φαντασία και το όνειρο συνθέτουν τη νέα εικαστική θεματική του Βασίλη Παπαγεωργίου. Οι οξύμωροι ήρωες του, τα ξυλοπλάσματα που εφευρίσκει, βρίσκονται στον δισδιάστατο και τρισδιάστατο χώρο που μας περιβάλλει, σε μια διαρκή περιδίνηση. Εποπτεύοντας αισθητικά, το βάθος των συνεπειών της καταστροφής του κόσμου από την ανθρώπινη παρέμβαση, δημιουργεί αξίες από πολιτισμικές αναφορές της παράδοσης και της φύσης, οι οποίες ορίζουν τις παραμέτρους της συνύπαρξης.

Ώρες λειτουργίας: Δευτέρα-Παρασκευή 11:30- 14:30 & 17:30 – 20:30, Σάββατο: 11:30-15:00

Βασίλης Καρακατσάνης: Αστικά Εργαλεία
2025-05-31 12:00 - 15:00 | GenesisGallery, Ιπποκράτους 121, Αθήνα, Αθήνα, 114 72, Greece
Το έργο του Βασίλη Καρακατσάνη μας προσκαλεί σε ένα ταξίδι μέσα στο φάσμα της σύγχρονης ύπαρξης: ένα πολύπλοκο, συνεχώς εξελισσόμενο μείγμα αναμνήσεων, συλλογικών ιστοριών και κοινωνικών δυναμικών. Η έκθεση «Αστικά Εργαλεία» παρουσιάζει μια συναρπαστική διαπραγμάτευση ανάμεσα στο παρελθόν και το παρόν, το προσωπικό και το μνημειώδες. Επτά ζωγραφικά έργα μεγάλης κλίμακας, μαζί με πλήθος μικρότερων έργων—όλα φτιαγμένα με ακρυλικό, λάδι και γκουάς σε καμβά—μας προτρέπουν σε μια βαθιά διερεύνηση της ζωής σε όλες τις αποχρώσεις και τις υφές της.

Στον πυρήνα της πρακτικής του Καρακατσάνη βρίσκεται μια υπερβατική εσωτερική διεργασία υπό το πρίσμα της μνήμης και της υλικότητας. Ο τίτλος της έκθεσης υπονοεί τους κρυμμένους μηχανισμούς που ορίζουν την ουσία ενός τόπου: τα διεισδυτικά, συχνά αθέατα εργαλεία που μας βοηθούν να πλοηγηθούμε, να ορίσουμε και να ερμηνεύσουμε τα περιβάλλοντα που κατοικούμε, καθώς και εκείνα που καθορίζουν και συνθέτουν την ίδια μας την ύπαρξη.

Το αστικό τοπίο δεν αποτελεί μόνο το αντικείμενο του καλλιτέχνη, είναι το ίδιο το μέσο του. Κάθε πινελιά αποκαλύπτει την περίπλοκη σχέση μεταξύ της μοναδικότητάς του και των ιστοριών που κουβαλά. Σύμβολα προσωπικής και συλλογικής ταυτότητας, ιδεολογιών και συναισθημάτων είναι συνυφασμένα στoν ιστό της καθημερινής πραγματικότητας.

Εγκαίνια: Πέμπτη 8 Μαΐου 2025 και ώρα 20:00

Ώρες λειτουργίας: Τρίτη, Πέμπτη, Παρασκευή 12:00 – 21:00, Σάββατο 12:00 – 15:00, Τετάρτη, Κυριακή και Δευτέρα, κλειστά.

O Τρόπος να Χωράς Μέσα στην Πόλη
2025-05-31 12:00 - 16:00 | Athens Gallery7, Σόλωνος 20, Αθήνα, Αθήνα, 106 73, Greece
Η συνολική δουλειά του Χάρη Μπασκόζου παρουσιάζει ένα διπλό ενδιαφέρον τόσο για την τελική φόρμα των έργων του όσο για τις πηγές από τις οποίες αντλεί την έμπνευσή του. Ο καλλιτέχνης έχει σπουδάσει αρχιτεκτονική στο Εθνικό Μετσόβιο Πολυτεχνείο και εικαστικά στην Ανωτάτη Σχολή Καλών Τεχνών. Όταν δημιουργεί με βάση τις αρχιτεκτονικές του σπουδές, ρέπει προς μια ορθογωνισμένη ζωγραφική, που θυμίζει πολεοδομικό σχεδιασμό και παραπέμπει σε έναν «συναισθηματικό» Μοντριάν. Σε αυτή τη ζωγραφική φαίνεται να κυριαρχεί περισσότερο η συνείδηση.

Όταν το «πάνω χέρι» έχουν οι εικαστικές του σπουδές, στρέφεται προς έναν ελεύθερο σχεδιαστικό συνειρμό ανθρώπινων κυρίως μορφών ακατέργαστης τέχνης, (art brut) όπου το ασυνείδητο έχει τον κύριο λόγο.
Και στις δυο περιπτώσεις το τελικό αποτέλεσμα δεν είναι ένας αποκλειστικός μονόλογος της μίας ή της άλλης πλευράς αλλά ένας λόγος που στηρίζεται σε ένα «ως επί το πλείστον».

Κατ’ αυτόν τον τρόπο ο Μπασκόζος μας δίνει ένα ιδιαίτερο ενδιαφέρον παράδειγμα για το πώς η σκέψη πάνω σε μια συλλογικότητα (πόλη) ακολουθεί μια περισσότερο συνειδητή διαδικασία, ενώ η σκέψη πάνω στην ατομικότητα (άνθρωπος) ακολουθεί μια διαδικασία περισσότερο ασυνείδητη.

Μέρες – ώρες: Τρίτη, Πέμπτη, Παρασκευή: 12-8 μ.μ., Τετάρτη, Σάββατο: 12-4 μ.μ.

Πρώτο Κοιμητήριο Αθηνών: Μία Υπαίθρια Γλυπτοθήκη II
2025-05-31 17:00 - 19:00 | Α’ Κοιμητήριο Αθηνών, Λογγίνου 3, Αθήνα, Αθήνα, 116 36, Greece
Ο αρχαιολόγος και διπλωματούχος ξεναγός Μιχάλης Γιοχάλας, σε συνεργασία με το Φεστιβάλ του Δήμου Αθηναίων, πραγματοποιεί μία ξενάγηση στη γλυπτοθήκη του Α’ Κοιμητηρίου Αθηνών.

Πέρα από την «Κοιμωμένη»

Το μνημείο της Σοφίας Αφεντάκη, η μορφή που είναι γνωστή ως «Η Κοιμωμένη» του Γιαννούλη Χαλεπά είναι, δίχως αμφιβολία, το πιο γνωστό γλυπτό που συναντάμε στο Α΄Κοιμητήριο Αθηνών. Δεν είναι, ωστόσο, το μόνο αξιόλογο.

Μέσα από μία εναλλακτική διαδρομή, πέρα από την κεντρική και πολυδιάβατη οδό, θα γνωρίσουμε μία άλλη, ενδεχομένως λιγότερο γνωστή αλλά σίγουρα αξιόλογη πλευρά της υπαίθριας γλυπτοθήκης του Α΄ Κοιμητηρίου Αθηνών. Στα ανηφορικά δρομάκια θα συναντήσουμε μαυσωλεία δοξασμένων νεκρών, εκεί όπου οι θνητοί συνομιλούν με τους αθάνατους, ενώ το μεγαλόστομο πάθος για υστεροφημία συνυπάρχει με τη συντριπτική σιωπή.

Σημείο συνάντησης: Eίσοδος Α’ Κοιμητηρίου Αθηνών

Απαιτείται η κράτηση θέσης.

Seds Lifestyle X Needless with Palms Trax UK
2025-05-31 17:00 - 23:00 | Πλατεία Δικαιοσύνης, Πανεπιστημίου & Σανταρόζα, Αθήνα, Αθήνα, 105 64, Greece
Το Φεστιβάλ Δήμου Αθηναίων επιστρέφει, ξυπνώντας τον παλμό της πόλης! Από το 2022, κάθε Μάιο, το κέντρο της Αθήνας μεταμορφώνεται σε μια τεράστια, ανοιχτή γιορτή, γεμάτη happenings και εκδηλώσεις που δίνουν ζωή στους δημόσιους χώρους.

Φέτος, για πρώτη φορά, το Seds Lifestyle – μία από τις μεγαλύτερες, εγχώριες πλατφόρμες της dance μουσικής, ενώνει τις δυνάμεις του με το Αθηναϊκό mobile party Needless, και μαζί στήνουν ένα μεγάλο open-air street party στην Πλατεία Σανταρόζα – μετατρέποντας την στο απόλυτο σημείο συνάντησης για όσους ζουν και αναπνέουν για την ηλεκτρονική, χορευτική μουσική.

Στα decks: Palms Trax (UK) – ο περίφημος Βρετανός selector και ένας από τους πιο επιδραστικούς DJs της Ευρώπης, έρχεται για να απογειώσει τη βραδιά με ένα εκλεκτικό dance set που ενώνει disco, house, electro και techno vibes.

Warm-up από τους κορυφαίους local DJs, Lex & Chevy, σε ένα μοναδικό B2B set που θα προετοιμάσει το έδαφος για μια νύχτα γεμάτη ρυθμό και μουσική “μαγεία”.

Η Αθήνα χορεύει – εσύ θα λείπεις;

SLAM
2025-05-31 17:00 - 23:00 | Moxy Athens City, Σταδίου 65, Αθήνα, Αθήνα, 105 51, Greece
Την τελευταία ημέρα του Μαΐου, ένα από τα αγαπημένα queer party της πόλης κάνει στάση στο Φεστιβάλ του Δήμου Αθηναίων! DJs, performers, stage, ντισκομπάλες και φωτορυθμικά μετατρέπουν τη στοά του Moxy σε ένα μαγικό club σκηνικό και προσκαλούν όλους, χωρίς διακρίσεις, σε ένα πάρτι υπό τους ήχους της ηλεκτρονικής χορευτικής μουσικής!

Lambrini Block Party by ENTEKA Athens
2025-05-31 17:30 - 23:00 | Πλατεία Αγίου Ανδρέα, Πλατεία Τράλλεων, Αθήνα, Αθήνα, 111 42, Greece
Το ENTEKA Athens συμμετέχει στη μεγάλη γιορτή του Φεστιβάλ του Δήμου Αθηναίων με ένα μεγάλο υπαίθριο πάρτυ στην πλατεία Αγίου Ανδρέα στη Λαμπρινή.

Σε αυτήν τη γωνιά των βόρειων ορίων του Δήμου Αθηναίων, το ENTEKA Athens φέρνει κοντά μερικούς από τους πιο δραστήριους DJ της ελληνικής ηλεκτρονικής σκηνής σε ένα εντυπωσιακό set up με ένα κοινό χιλιάδων ανθρώπων να συγκεντρώνεται σε μία άγνωστη, για τους περισσότερους, πλατεία.

Διαδρομές στην Παριλίσσια Αθήνα
2025-05-31 18:00 - 20:00 | Πύλη του Αδριανού, Λεωφ. Βασ. Αμαλίας 50, Αθήνα, Αθήνα, 105 58, Greece
Ο περίπατος αυτός επιχειρεί να ανασυστήσει μία μικρή αλλά σημαντική και ενδιαφέρουσα περιοχή της Αθήνας στις όχθες του ποταμού Ιλισσού (ενός εκ των «χαμένων» ποταμών της Αθήνας). Παρουσιάζει την εξέλιξή της στην αρχαιότητα και τους μεσαιωνικούς χρόνους, ενώ εστιάζει στην περίοδο από την ανακήρυξη της Αθήνας ως πρωτεύουσας και στη ζωή στην πόλη τον 19ο και το πρώτο μισό του 20ού αιώνα.

Βασικά σημεία ενδιαφέροντος: Πύλη του Αδριανού, Ολυμπιείο, σημεία στη λεωφόρο Βασιλίσσης Όλγας, Ζάππειο (Μέγαρο και Κήπος), Καλλιμάρμαρο, Αγία Φωτεινή Ιλισσού.

Τον περίπατο θα πραγματοποιήσει η Τόνια Καφετζάκη, Δρ. Ιστορίας, Εκπαιδευτικός (Πρότυπο Γυμνάσιο Ευαγγελικής Σχολής Σμύρνης).

Σημείο συνάντησης: Πύλη του Αδριανού.

Απαιτείται η κράτηση θέσης.

Athens Deejay Party
2025-05-31 18:00 - 23:00 | Πλατεία Αγίων Ασωμάτων, Πλατεία Αγίων Ασωμάτων, Αθήνα, Αθήνα, 105 53, Greece
Ο ATHENS DEEJAY και ο δημιουργός του Μιχάλης Τσαουσόπουλος γιορτάζουν 25 χρόνια συνεχούς πρωτοπορίας στα ερτζιανά, 25 χρόνια διασκέδασης, αμέτρητων μουσικών κομματιών, χαρούμενων ακροατών και ξέφρενων party.

O ATHENS DEEJAY είναι από τους κορυφαίους ραδιοφωνικούς σταθμούς της χώρας. Σίγουρα ένας με τεράστια επίδραση και στο τιμόνι μια από τις πιο αναγνωρίσιμες φωνές των ερτζιανών εδώ και πολλές δεκαετίες. Ο Μιχάλης Τσαουσόπουλος. Αεικίνητος, ακούραστος, πάντα με φρέσκες ιδέες και στα πλατό την πιο updated μουσική που περιμένει κάποιος να ακούσει. Ο Μιχάλης Τσαουσόπουλος συμμετέχει για 4η συνεχή χρονιά στο Φεστιβάλ του Δήμου Αθηναίων με μια από τις εντυπωσιακές του εμφανίσεις, στον πεζόδρομο της οδού Ερμού & Ασωμάτων, στην καρδιά της Αθήνας.

Κοσμική Σκόνη - Άγνωστες Γαίες
2025-05-31 19:00 - 22:00 | Εθνικό Αστεροσκοπείο Αθηνών, Λόφος Νυμφών, Αθήνα, Αθήνα, 118 10, Greece
Το εμβληματικό Εθνικό Αστεροσκοπείο Αθηνών μεταμορφώνεται σε ένα πεδίο αστρικής φαντασίας και γήινης ύλης, φιλοξενώντας μια έκθεση με νέα έργα της εικαστικού σύγχρονης τέχνης Λίας Πέτρου. Με τίτλο Κοσμική Σκόνη / Άγνωστες Γαίες, η έκθεση παρουσιάζει μια σειρά από έργα ειδικά σχεδιασμένα για τον χώρο (site-specific) που συνδιαλέγονται με τον παλαιότερο επιστημονικό θεσμό της Ελλάδας· ένα σύμβολο του χρόνου, της μνήμης και της παρατήρησης από το 1842.

Σε επιμέλεια και εννοιολογική προσέγγιση του Κώστα Πραπόγλου, η έκθεση αντλεί έμπνευση από τον Ιούλιο Σμιτ, τον Γερμανό αστρονόμο του 19ου αιώνα, γνωστό για τις λεπτομερείς χαρτογραφήσεις της Σελήνης και τις επιστημονικές του αναζητήσεις, που λειτουργούν ως θεμέλιο της ανατρεπτικής επανερμηνείας της Πέτρου. Χρησιμοποιώντας υλικά όπως ο πηλός, το βαμβακερό νήμα, το μαλλί, το τιτάνιο και το μάρμαρο, η καλλιτέχνιδα υφαίνει έναν μοναδικό διάλογο ανάμεσα στο τότε και στο τώρα, στο γήινο και το συμπαντικό, τη συστηματική ανάλυση και το συγκινησιακό.

Ωράριο έκθεσης: Τετάρτη, Παρασκευή, Σάββατο: 19.00 – 22.00

Φεστιβάλ Ισπανόφωνου Κινηματογράφου στον Αελλώ
2025-05-31 20:00 - 23:30 | Θερινός Κινηματογράφος «Αελλώ», Πατησίων 140, Athens, Athens, 112 57, Greece
Το Φεστιβάλ Ισπανόφωνου Κινηματογράφου Αθήνας – FeCHA επιστρέφει για 9η χρονιά για να αναδείξει για μια ακόμη χρονιά τον κινηματογραφικό πλούτο των ισπανόφωνων χωρών. Το 9ο FeCHA θα πραγματοποιηθεί στους θερινούς κινηματογράφους Ελληνίς Cinemax Europa Cinemas και Αελλώ Cinemax.

Πρόγραμμα 2025 Αελλώ Cinemax

Φεστιβάλ Ισπανόφωνου Κινηματογράφου στον Ελληνίς
2025-05-31 20:00 - 23:30 | Θερινός Κινηματογράφος «Ελληνίς», Λεωφ. Κηφισίας 29, Αθήνα, Αθήνα, 115 23, Greece
Το Φεστιβάλ Ισπανόφωνου Κινηματογράφου Αθήνας – FeCHA επιστρέφει για 9η χρονιά για να αναδείξει για μια ακόμη χρονιά τον κινηματογραφικό πλούτο των ισπανόφωνων χωρών. Το 9ο FeCHA θα πραγματοποιηθεί στους θερινούς κινηματογράφους Ελληνίς Cinemax Europa Cinemas και Αελλώ Cinemax.

Μπορείτε να δείτε το πρόγραμμα στον παρακάτω σύνδεσμο:

Πρόγραμμα 2025 Ελληνίς Cinemax

Fitness Sessions
2025-06-01 11:00 - 13:00 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Ευκαιρία για άθληση μέσα στο καταπράσινο σκηνικό του Πάρκου Ελευθερίας. Καταξιωμένοι γυμναστές και τα επιτελεία τους παραδίδουν μαθήματα υγείας και ευεξίας.

Στα Fitness Sessions η άσκηση είναι διασκέδαση και όχι συναγωνισμός. Yoga, πιλάτες και αεροβική γυμναστική προσαρμόζονται στις ικανότητες των συμμετεχόντων, με στόχο να γίνουν τρόπος ζωής.

Μην ξεχάσετε το στρωματάκι σας!

Φεστιβάλ Δήμου Αθηναίων 2025 Closing Party: Liva K, Atsou & Le Croque
2025-06-01 18:00 - 23:00 | Αθηνάς, Αθηνάς, Αθήνα, Αθήνα, 105 52, Greece
Το farewell του Φεστιβάλ του Δήμου Αθηναίων ’25 και το ραντεβού για την επόμενη χρονιά, δε θα μπορούσε παρά να είναι μέσα από μία μεγάλη και επιβλητική διοργάνωση. Το μεγαλύτερο street party, όχι μόνο στην ιστορία του Φεστιβάλ, αλλά και της ίδιας της Αθήνας.

Ένα event που θα γίνει talk of the town. Ένα event που θα γεμίσει έναν από τους πιο κεντρικούς οδικούς άξονες της πόλης με χιλιάδες φίλους του Φεστιβάλ, ένα επιβλητικό soundsystem, εντυπωσιακό light show και ασταμάτητο χορό.

Στα decks, ο Liva K, από τους πιο φρέσκους, αναγνωρίσιμους και δημοφιλείς Έλληνες DJs και παραγωγούς, με συνεχή παρουσία σε Ελλάδα και εξωτερικό. Μαζί του, οι Atsou και Le Croque — καλλιτέχνες της Madorasindahouse, του ελληνικού label και δημιουργικού community που έχει κατακτήσει τη διεθνή afro house σκηνή.

Όλη η Αθήνα θα είναι εκεί;. Εσύ;

Greek Cinema Nights - Στέλλα
2025-06-01 20:30 - 22:00 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Φώτα, κάμερα, πάμε ΞΑΝΑ!
Καλοκαίρι στην Αθήνα σημαίνει θερινό σινεμά!

4 ελληνικές ταινίες
4 προβολές κάτω από τον ουρανό της Αθήνας

ΠΡΟΓΡΑΜΜΑ ΠΡΟΒΟΛΩΝ

Δευτέρα 26/5 – Buzzheart (110′) του Ντένη Ηλιάδη
Με τους: Γιώργο Λάντο, Κωνσταντίνα Μεσσήνη, Εβελίνα Παπούλια, Κλαούντιο Κάγια
Όταν ο Αργύρης γνωρίζει τη Μαίρη σε ένα «στούντιο μασάζ», της ζητά ραντεβού και εκείνη του προτείνει να τη συνοδεύσει σε μια τριήμερη εκδρομή στο απομονωμένο εξοχικό των γονιών της, όπου τον περιμένουν μια σειρά από εκπλήξεις.

Τρίτη 27/5 – Το καλοκαίρι της Κάρμεν (106′) του Ζαχαρία Μαυροειδή
Με τους: Ανδρέα Λαμπρόπουλο, Ρουμπίνη Βασιλακοπούλου, Γιώργο Τσιαντούλα
Απολαμβάνοντας ένα ολοήμερο μπάνιο, ο Δημοσθένης βοηθά το φίλο του Νικήτα στη συγγραφή ενός σεναρίου βασισμένου στα προσωπικά τους βιώματα.

Κυριακή 1/6 – Στέλλα (90′) του Μιχάλη Κακογιάννη
Με τους: Μελίνα Μερκούρη, Αλέκο Αλεξανδράκη, Γιώργο Φούντα, Χριστίνα Καλογερίκου, Διονύση Παπαγιαννόπουλο, Βούλα Ζαμπουλάκη, Σοφία Βέμπο
Η θρυλική ταινία της Μελίνας Μερκούρη που προβλήθηκε με επιτυχία στο Φεστιβάλ Καννών το 1955 και απέσπασε το βραβείο καλύτερης ξένης ταινίας. Μια λαική τραγουδίστρια αν και ερωτευμένη με έναν ποδοσφαιριστή, αρνείται να τον παντρευτεί για να διατηρήσει την ατομικοτητά της.

Κυριακή 1/6 – Νοτιάς (99′) του Τάσου Μπουλμέτη
Με τους: Γιάννη Νιάρρο, Μαρία Καλλιμάνη, Θέμη Πάνου, Ταξιάρχη Χάνο, Μελισσάνθη Μαχούτ
Από τη μέρα που εμφανίζονται στον Σταύρο οι πρώτες ερωτικές ανησυχίες, φουντώνει και η επιθυμία του να λέει ιστορίες με δικό του, ανατρεπτικό τρόπο. Από την εφηβεία προς την ενηλικίωση, η Ελλάδα του ’60 και του ’70 θα τον τροφοδοτήσει με αρχαίους και σύγχρονους μύθους, φανταστικά ταξίδια και όμορφες γυναίκες.

Οι ταινίες προβάλλονται με υπότιτλους στα αγγλικά.

Greek Cinema Nights - Νοτιάς
2025-06-01 22:30 - 23:30 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece

Παγκόσμια Ημέρα Yoga στο Πάρκο Ελευθερίας
2025-06-29 19:00 - 20:30 | Πάρκο Ελευθερίας, Πάρκο Ελευθερίας, Αθήνα, Αθήνα, 115 21, Greece
Το Φεστιβάλ του Δήμου Αθηναίων και το Arka Yoga Center σας προσκαλούν να γιορτάσουμε μαζί την Παγκόσμια Ημέρα Yoga, σε μια εκδήλωση αφιερωμένη στην ευεξία, την αρμονία και την εσωτερική γαλήνη.

Την Κυριακή, 29 Ιουνίου, μετατρέπουμε το καταπράσινο Πάρκο Ελευθερίας σε έναν υπαίθριο χώρο άσκησης και χαλάρωσης. Από τις 19:00 έως τις 20:30, ελάτε να ενώσουμε την αναπνοή και την κίνησή μας σε ένα δωρεάν μάθημα yoga κάτω από τον απογευματινό ουρανό της πόλης.

Μαζί μας θα είναι οι καταξιωμένοι δάσκαλοι yoga, Κωνσταντίνα Παπαδοπούλου και Παντελής Νικολαΐδης, οι οποίοι θα μας καθοδηγήσουν σε ένα ταξίδι εξερεύνησης του σώματος και του νου, κατάλληλο για όλα τα επίπεδα ασκούμενων.

Λίγα λόγια για τους γυμναστές:

Ο Παντελής Νικολαΐδης είναι πιστοποιημένος δάσκαλος από τη Yoga Alliance (E-RYT 200h & E-RYT 500h), έχοντας ολοκληρώσει την εκπαίδευσή του στο Rishikesh της Ινδίας και στην Ελλάδα. Έχει εκπαιδευτεί στη διαδικασία Parambara ως θεραπευτής ρέικι 2ου βαθμού από τον δάσκαλο Babajay (Jay Moore) στο Rishikesh. Είναι πιστοποιημένος από το Studio One στο Pilates mat work και έχει παρακολουθήσει σεμινάρια για το τραύμα και την αποκατάστασή του με την καθηγήτρια Κατερίνα Λιάνου, καθώς και σεμινάριο Life Coaching από τον Μηνά Ταλιάκη. Είναι επίσημος καθηγητής του εκπαιδευτικού προγράμματος του Studio One στη Yoga και το Personal Training, ενώ πραγματοποιεί εργαστήρια (workshops) και εκπαιδευτικά προγράμματα στην Ελλάδα και το εξωτερικό.

Η Κωνσταντίνα Παπαδοπούλου είναι πιστοποιημένη καθηγήτρια από τη Yoga Alliance RYT 500h και personal trainer μετά από εκπαίδευση σε ελληνικό εκπαιδευτικό φορέα. Έχει εκπαιδευτεί στο σύστημα της Ashtanga yoga Primary & Intermediate series με τη Χριστίνα Καρυτινού-Ireland. Είναι official yoga coach για την ηλεκτρονική πλατφόρμα “The Coach”. Παραδίδει, επίσης, yoga workshops. Έχει παρακολουθήσει σεμινάρια Κινησιολογίας και Τραυματιολογίας. Είναι κάτοχος διπλώματος πρώτων βοηθειών και ναυαγοσωστικής πισίνας καθώς επίσης και Aqua fitness. Έχει εκπαιδευτεί στην Ελλάδα στην τεχνική του Thai massage.

Η συμμετοχή είναι ελεύθερη.

Απλώστε το στρωματάκι σας και ελάτε να μοιραστούμε την ενέργεια αυτής της ξεχωριστής ημέρας!

Η δράση πραγματοποιείται σε συνεργασία με την Cosmos Sport.

Σας περιμένουμε!

Κυκλοφοριακές Ρυθμίσεις
2025-09-20 20:00 - 2025-09-21 23:00 | Αθηνάς, Αθηνάς, Αθήνα, Αθήνα, 105 52, Greece
Σε αυτή την εκδήλωση, το αυτοκίνητο δεν έχει θέση! Η Παγκόσμια Ημέρα Χωρίς Αυτοκίνητο “μεταφράζεται” σε μια 24ωρη γιορτή γεμάτη από εκδηλώσεις. Για τη διευκόλυνση όλων των επισκεπτών, ισχύουν κυκλοφοριακές ρυθμίσεις.

ΜΕΤΡΟ (Γραμμή 2, 3) – 24ωρη λειτουργία.

Προσωρινή τροποποίηση της διαδρομής των λεωφορειακών γραμμών, από 20/09/2024 και ώρα 20:00 έως 21/09/2024 και ώρα 23:00, ως εξής:

ΛΕΩΦΟΡΕΙΑΚΕΣ ΓΡΑΜΜΕΣ:

1. Γραμμή (227): Προς Αγ. Αρτέμιο: Από Πειραιώς, συνέχεια ευθεία Πειραιώς, πλατεία Ομόνοιας, συνέχεια κανονικά. Προς Πετράλωνα: Από Σωκράτους, δεξιά Πειραιώς, συνέχεια κανονικά.

2. Γραμμές (025) (026): Από Ιπποκράτους: Από Ομήρου, δεξιά Πανεπιστημίου, πλατεία Ομόνοιας, αριστερά Σωκράτους, δεξιά Πειραιώς, δεξιά Μυλλέρου, συνέχεια κανονικά.

Προς Ιπποκράτους: Από Θερμοπυλών, αριστερά Πειραιώς, πλατεία Ομόνοιας, Σταδίου, συνέχεια κανονικά.

3. Γραμμή (035): Προς Ταύρο: Από Σωκράτους, δεξιά Πειραιώς, συνέχεια κανονικά.

Προς Κυψέλη: Από Πειραιώς, συνέχεια ευθεία Πειραιώς, πλατεία Ομόνοιας, συνέχεια κανονικά.

Οι ανωτέρω λεωφορειακές γραμμές στα τροποποιημένα τμήματα διαδρομής θα πραγματοποιούν στάσεις στις ήδη υπάρχουσες άλλων γραμμών.

ΤΑ ΜΕΤΡΑ ΤΗΣ ΤΡΟΧΑΙΑΣ: Από το Σάββατο 20/09/2024 ώρα 20.00 έως την Κυριακή 21/09/2024 και ώρα 23.00, θα ισχύσουν τα παρακάτω μέτρα:

Διακοπή της κυκλοφορίας των οχημάτων και απαγόρευση της στάσης και της στάθμευσης των οχημάτων, ως εξής:

Αθηνάς, στο τμήμα της μεταξύ των οδών Ευριπίδου και Ερμού και στα δύο ρεύματα κυκλοφορίας και στις καθέτους αυτής έως την πρώτη παράλληλο οδό.

Καρ. Σερβίας, σε όλο το μήκος της.

Περικλέους, σε όλο το μήκος της.

Αθηναΐδος, σε όλο το μήκος της.

Αγ. Ειρήνης, σε όλο το μήκος της.

Πλατεία Αγ. Ασωμάτων, στο τμήμα της μεταξύ των οδών Σαρρή και Ερμού και στα δύο ρεύματα κυκλοφορίας
και στις καθέτους αυτής έως την πρώτη παράλληλη οδό.

Ερμού, στο τμήμα της μεταξύ των οδών Αγ. Ασωμάτων και Αθηνάς και στα δύο ρεύματα κυκλοφορίας
και στις καθέτους αυτής έως την πρώτη παράλληλη οδό.

Το χρονικό διάστημα της παραπάνω κυκλοφοριακής ρύθμισης, μπορεί να παραταθεί ή να μειωθεί και πέραν των καθορισμένων ωρών, καθώς και να μην εφαρμοσθεί, εφόσον το επιβάλλουν οι κυκλοφοριακές συνθήκες κατά την κρίση του επικεφαλής των μέτρων τροχαίας της Υ.Τ. Αθηνών. Η Υ.Τ. Αθηνών θα μεριμνήσει σε συνεργασία με τον αρμόδιο φορέα για την υλοποίηση της παρούσας. Από την τοποθέτηση των πινακίδων οδικής σήμανσης, τη διαγράμμιση οδοστρωμάτων, καθώς και τις υποδείξεις – σήματα των Τροχονόμων, οι παραβάτες της Απόφασης αυτής διώκονται και τιμωρούνται σύμφωνα με τις διατάξεις του Ν. 2696/99 (Α-57) «Περί κυρώσεως του Κώδικα Οδικής Κυκλοφορίας».

Disco Roller Party: DJ Nicola Lavacca
2025-09-20 20:30 - 23:00 | Αθηνάς, Αθηνάς, Αθήνα, Αθήνα, 105 52, Greece
Οι δισκοθήκες ανοίγουν και ο αέρας της πόλης γεμίζει με τις καλύτερες μουσικές στιγμές των θρυλικών club των ’70s και ’80s. Στην κονσόλα, ο κορυφαίος συλλέκτης και DJ της Αθήνας, ο θρυλικός Nicola Lavacca, υπογράφει ένα μοναδικό αφιέρωμα στην αυθεντική disco εποχή. Ένα ασταμάτητο κυνήγι της απόλυτης χορευτικής φιγούρας, ένα κάλεσμα σε όλους όσοι υποκλίνονται στη ντισκομπάλα. Η απόλυτη έννοια του «party» στήνεται στην οδό Αθηνάς, στην καρδιά της πρωτεύουσας.

Μεταμεσονύχτιες Προβολές με το Midnight Express
2025-09-20 23:30 - 2025-09-21 05:30 | Αθηνάς, Αθηνάς, Αθήνα, Αθήνα, 105 52, Greece
Η ιδέα του κινηματογραφικού γκουρού Άκη Καπράνου, επιστρέφει και ξαναφέρνει στη ζωή τη μαγεία των μεταμεσονύχτιων προβολών. Τρεις ταινίες, τρεις διαφορετικοί κόσμοι, μια κινηματογραφική εμπειρία κάτω από τα αστέρια της πόλης.

The Love Bug (Κατσαριδάκι Αγάπη μου), Robert Stevenson, 1968 (108′)

Ο αξιαγάπητος Χέρμπι, το «σκαθάρι» με ψυχή, χαρίζει γέλιο και δράση σε μια κλασική κωμωδία της Disney. Ένας ραλίστας σε κρίση καριέρας και ένα αυτοκίνητο με προσωπικότητα αποδεικνύουν ότι η φιλία και η αφοσίωση κερδίζουν κάθε αγώνα. Μια ανάλαφρη, feel-good ταινία που συνεχίζει να μαγεύει μικρούς και μεγάλους.

Christine, John Carpent, 1983 (110′)

Από τη φαντασία του Στίβεν Κινγκ και τη σκηνοθεσία του Τζον Κάρπεντερ, έρχεται ένα από τα πιο χαρακτηριστικά κινηματογραφικά θρίλερ των ’80s. Ένα φαινομενικά αθώο κόκκινο Plymouth Fury αποκτά δική του προσωπικότητα και παρασύρει τον νεαρό ιδιοκτήτη του σε μια σκοτεινή εμμονή. Ένα cult φιλμ για την άλλη όψη του πάθους, που αποτυπώνει μοναδικά την ατμόσφαιρα της δεκαετίας του ’80 και παραμένει αγαπημένο στους φίλους του κινηματογράφου του τρόμου μέχρι σήμερα.

Blade Runner (Μπλέιντ Ράνερς: Ομάδες Eξόντωσης), Ridley Scott, 1982 (117′)

Περισσότερο από μια ταινία επιστημονικής φαντασίας, το αξεπέραστο φουτουριστικό φιλμ νουάρ του Ρίντλεϊ Σκοτ μάς μεταφέρει στο σκοτεινό, βροχερό Λος Άντζελες του 2019. Οι «blade runners» κυνηγούν ρέπλικες, γενετικά τροποποιημένους ανθρώπους, σε μια ιστορία που ξεπερνά την αστυνομική πλοκή και αγγίζει τα μεγάλα υπαρξιακά ερωτήματα για την ταυτότητα και την ανθρωπιά. Ένα αριστούργημα που καθόρισε το είδος.

Yoga
2025-09-21 08:00 - 11:00 | Αθηνάς, Αθηνάς, Αθήνα, Αθήνα, 105 52, Greece
Ένα πρωινό αφιερωμένο στην ευεξία, την αρμονία και την εσωτερική γαλήνη, στην καρδιά ενός δρόμου που ποτέ δεν φανταζόμασταν ότι θα μπορούσε να μετατραπεί σε χώρο για yoga!

Την Κυριακή 21 Σεπτεμβρίου, μεταμορφώνουμε την οδό Αθηνάς σε έναν υπαίθριο χώρο άσκησης και χαλάρωσης. Ελάτε να ενώσουμε αναπνοή και κίνηση σε ένα δωρεάν μάθημα yoga για όλα τα επίπεδα. Κορυφαίοι δάσκαλοι θα μας καθοδηγήσουν σε ένα ταξίδι εξερεύνησης του σώματος και του νου σε έναν από τους πιο πολυσύχναστους δρόμους του κέντρου της Αθήνας.

8:00: Gentle Hatha Yoga Flow: Παντελής Νικολαΐδης – Ιωάννα Βιννάκου
9:00: Dynamic Yoga Flow: Κωνσταντίνα Παπαδοπούλου – Αγγελική Γιαννούλη
10:00: Partner – Acro Yoga: Παντελής Νικολαΐδης – Κωνσταντίνα Παπαδοπούλου

Παιδικό Εργαστήριο: Η Πόλη που Αναπνέει
2025-09-21 10:00 - 12:00 | Αθηνάς, Αθηνάς, Αθήνα, Αθήνα, 105 52, Greece
Ένα εργαστήριο για παιδιά 5-7 ετών που ταξιδεύουν σε μια πόλη χωρίς αυτοκίνητα! Μια πρώτη γνωριμία με τη λειτουργία και τα οφέλη των ΜΜΜ, αλλά και ένα φανταστικό παιχνίδι μετακίνησης σε μια Αθήνα όπως θα τη θέλαμε: πιο καθαρή, πιο ήσυχη, πιο ανθρώπινη. Μικροί εξερευνητές ζουν την πόλη αλλιώς, μέσα από δημιουργία, φαντασία και κίνηση.

Ανακυκλώνω με Ρυθμό – Ζωγραφίζω με Σκοπό
2025-09-21 10:00 - 14:00 | Αθηνάς, Αθηνάς, Αθήνα, Αθήνα, 105 52, Greece
Σε συνεργασία με το Τμήμα Εναλλακτικής Διαχείρισης Αποβλήτων της Διεύθυνσης Καθαριότητας – Ανακύκλωσης του Δήμου Αθηναίων, παιδιά και γονείς αναλαμβάνουν μια δημιουργική αποστολή: να μεταμορφώσουν τους καφέ κάδους συλλογής βιοαποβλήτων σε μικρά έργα τέχνης!

Με πινέλα και χρώματα, οι κάδοι αποκτούν ζωή και ξεκινούν ένα ταξίδι σε σχολεία, παιδικούς σταθμούς και γειτονιές της πόλης, με στόχο να ευαισθητοποιήσουν μικρούς και μεγάλους. Ένας από αυτούς θα παραμείνει στην οδό Αθηνάς, ως ξεχωριστό σύμβολο της πρωτοβουλίας, θυμίζοντάς μας ότι η ανακύκλωση μπορεί να γίνει ταυτόχρονα παιχνίδι και τέχνη.

Ποδηλατική Διαδρομή στα Ίχνη του Νέου «Ποδηλατόδρομου»
2025-09-21 11:00 - 14:00 | Αθηνάς, Αθηνάς, Αθήνα, Αθήνα, 105 52, Greece
Ξεκινάμε από την οδό Αθηνάς για μια διαδρομή προς Πατήσια – Κυψέλη – Σεπόλια, ακολουθώντας τα ίχνη του νέου δικτύου «Ποδηλατόδρομος» του Δήμου Αθηναίων, που θα παρουσιαστεί επίσημα τον Οκτώβριο. Η δράση γίνεται συνοδεία ηλεκτροκίνητων ποδηλάτων της Δημοτικής Αστυνομίας και σε αυτή συμμετέχουν μέλη της ΠοδηλΑΤΤΙΚΗΣ κοινότητας, καθώς και άλλων ποδηλατικών φορέων. Σκοπός της είναι η προώθηση του ποδηλάτου ως μέσου μετακίνησης, στο πλαίσιο της βιώσιμης κινητικότητας και του Κλιματικού Συμφώνου της Αθήνας.

Σημείο Εκκίνησης: Αθηνάς και Ευριπίδου.

Fitness Fun
2025-09-21 11:00 - 14:00 | Αθηνάς, Αθηνάς, Αθήνα, Αθήνα, 105 52, Greece
Ένα πρωινό αφιερωμένο στην άθληση και την ευεξία, στην καρδιά της πόλης, εκεί όπου κανείς δεν θα φανταζόταν ότι μπορεί να γυμναστεί! Η οδός Αθηνάς μεταμορφώνεται σε έναν υπαίθριο χώρο fitness και διασκέδασης.

Από τις 11:00 έως τις 14:00, μοναδικά και ευφάνταστα sessions, υπό την καθοδήγηση καταξιωμένων γυμναστών, γεμίζουν την οδό Αθηνάς με ενέργεια και κίνηση. Ασκήσεις για όλα τα επίπεδα, χαμόγελα και συμμετοχή. Γιατί εδώ, η εμπειρία μετράει περισσότερο από τα ρεκόρ!

11:00: Fitness Partner Pattern: Γιάννης Πιπεράκης – Άννα Βαζέου
12:00: Athletes Performance: Παύλος Τερζόπουλος
13:00: Fit & Fun Games: Παναγιώτης Κατσαούνος – Αλέξανδρος Μπάλτας

Get Skated & Educated
2025-09-21 11:00 - 17:00 | Αθηνάς, Αθηνάς, Αθήνα, Αθήνα, 105 52, Greece
Έμπειροι εκπαιδευτές από το Ministry of Concrete επιβλέπουν και καθοδηγούν αρχάριους και προχωρημένους αναβάτες, βοηθώντας τους να ανακαλύψουν ή να βελτιώσουν τις δεξιότητές τους στο skate και τα rollers. Και το καλύτερο; Όλα συμβαίνουν στην οδό Αθηνάς, χωρίς αυτοκίνητα, ώστε να απολαύσετε την απόλυτη εμπειρία κίνησης με ασφάλεια, ελευθερία και χαρά.

Εργαστήριο Ποδηλάτου: Ζωγραφίζω με το Ποδήλατο μου
2025-09-21 11:30 - 14:30 | Αθηνάς, Αθηνάς, Αθήνα, Αθήνα, 105 52, Greece
Στην οδό Αθηνάς, το ποδήλατο μετατρέπεται σε… καλλιτέχνη! Ένα ειδικά διαμορφωμένο ποδήλατο, με τον πίσω τροχό του να περιστρέφει έναν δίσκο με χρώμα, δημιουργεί μοναδικές, πολύχρωμες συνθέσεις σε χαρτί Α4. Μικροί και μεγάλοι μπορούν να δοκιμάσουν, να πειραματιστούν και να πάρουν μαζί τους τη δική τους ζωγραφιά ως αναμνηστικό αυτής της ιδιαίτερης γιορτής.

Εργαστήριο Ποδηλάτου: Πίστα Ποδηλάτου με Πινακίδες ΚΟΚ
2025-09-21 11:30 - 14:30 | Αθηνάς, Αθηνάς, Αθήνα, Αθήνα, 105 52, Greece
Τα παιδιά γίνονται μικροί ποδηλάτες σε μια ειδικά διαμορφωμένη πίστα με πινακίδες του ΚΟΚ. Η δράση προσφέρει στα παιδιά ηλικίας 4 έως 11 ετών την ευκαιρία να μάθουν τους κανόνες οδικής κυκλοφορίας μέσα από το παιχνίδι και την κίνηση. Με τα ποδήλατα που παρέχουμε, εξασκούνται, εξερευνούν και διασκεδάζουν.

Εργαστήριο Ποδηλάτου: Πώς Φαντάζομαι την Πόλη
2025-09-21 11:30 - 14:30 | Αθηνάς, Αθηνάς, Αθήνα, Αθήνα, 105 52, Greece
Φέρνουμε τη φαντασία στον δρόμο! Στρώνουμε χλοοτάπητα και μαξιλάρια, και με τη βοήθεια ενός εικαστικού, προσκαλούμε τα παιδιά να πάρουν πινέλο και να ζωγραφίσουν την πόλη που ονειρεύονται. Σε αυτή τη δράση, τα παιδιά έχουν την ευκαιρία να σχεδιάσουν το μέλλον που θέλουν, δίνοντας ζωή και χρώμα στα όνειρά τους.

Comic Workshop: Δήμητρα Αδαμοπούλου & Νικόλας Στεφαδούρος
2025-09-21 12:00 - 13:30 | Αθηνάς, Αθηνάς, Αθήνα, Αθήνα, 105 52, Greece
Ήρθε η ώρα για μια εμπειρία αλλιώτικη από τις συνηθισμένες! Βραβευμένοι σκιτσογράφοι μάς ταξιδεύουν στον κόσμο της ένατης τέχνης, δείχνοντάς μας βήμα-βήμα πώς γεννιούνται οι ιστορίες και οι ήρωες. Όλοι μαζί δημιουργούμε ένα γιγάντιο κόμικ, αφήνοντας τη φαντασία και τη δημιουργικότητά μας να πρωταγωνιστήσουν στο πιο πολύχρωμο εργαστήριο του Φεστιβάλ.
